*22.08.20 – Pressemelding*

# Koronasmitte i Alver

## Laurdag kom det første positive prøvesvaret i Alver sidan april. Ein tilsett i Leiknes FUS barnehage har testa positivt på koronavirus.

- Den barnehagetilsette har gjort alt rett. Den tilsette har fått lette symptom, og gått for å la seg teste. Smittesporinga er i gang, og koronasenteret følgjer opp nærkontaktar til den som har testa positivt. Smittevegen er førebels ukjent, seier Kjetil Lorentsen, fungerande kommuneoverlege i Alver.

Vidare fortel Lorentsen at det ikkje er uventa at vi får påvist koronasmitte i Alver igjen.

- Vi er førebudde på å handtere lokale utbrot, seier han.

- Vi følgjer den nasjonale rettleiaren for smittevern i barnehage. Dessverre har ein av våre tilsette fått påvist smitte. Den tilsette har ikkje vore på jobb etter at symptoma kom, seier Marit Urdal Hauge dagleg leiar i Leiknes FUS barnehage.

Føresette i barnehagen er blitt informerte om situasjonen, og barnehagen følgjer opp med tiltak. Leiknes FUS barnehage er ein privateigd barnehage i Alver.

- Vi har god dialog med den aktuelle barnehagen, og kjem til å følgje opp barnehagen på Leiknes vidare, seier Kristin Moe, kommunalsjef for oppvekst.